তথ্যবিবরণী নম্বর : ৩৩৬৮

**বিদ্যুৎ ব্যবস্থার উন্নয়নে পার্বত্য চট্টগ্রামে ৫৭৫ কোটি টাকার কাজ শুরু**

বান্দরবান, ২০ ভাদ্র (৪ সেপ্টেম্বর) :

 পার্বত্য চট্টগ্রাম বিষয়ক মন্ত্রী বীর বাহাদুর উশৈসিং বলেছেন, তিন পার্বত্য জেলার আর কোনো এলাকা বিদ্যুৎবিহীন থাকবে না। তিন পার্বত্য জেলায় বিদ্যুৎ ব্যবস্থার উন্নয়নে ৫৭৫ কোটি টাকার কাজ শুরু হয়েছে।

 আজ বান্দরবানের নাইক্ষ্যংছড়ি উপজেলার সোনাইছড়ি ইউনিয়নে বিদ্যুৎ সংযোগ উদ্বোধনকালে মন্ত্রী এসব কথা বলেন।

 মন্ত্রী পরে পার্বত্য স্থানীয় সরকার প্রকৌশল অধিদপ্তরে ১৮ কোটি টাকা ব্যয়ে ৬টি উন্নয়ন কাজ ও চট্টগ্রাম উন্নয়ন বোর্ডের অর্থায়নে ৯৪ লাখ টাকা ব্যয়ে ৫টি প্রকল্পের উদ্বোধন করেন। এছাড়াও সোনাইছড়ি ইউনিয়ন পরিষদের নবনির্মিত ভবন উদ্বোধন করেন মন্ত্রী।

 এ সময় অতিরিক্ত জেলা ম্যাজিস্ট্রেট মাহবুবুল আলম, অতিরিক্ত পুলিশ সুপার মোহাম্মদ আবদুল কুদ্দুস, নাইক্ষ্যংছড়ি উপজেলা নির্বাহী কর্মকর্তা সাদিয়া আফরিন কচি, পার্বত্য চট্টগ্রাম আঞ্চলিক পরিষদ সদস্য কাজল কান্তি দাশ প্রমুখ উপস্থিত ছিলেন।

#

নাছির/রাহাত/মোশারফ/আব্বাস/২০২০/২০৫৪ ঘণ্টা

তথ্যবিবরণী নম্বর : ৩৩৬৭

**সরকার কোনো অপরাধীকে ছাড় দেয়নি**

 **-- নৌপরিবহন প্রতিমন্ত্রী**

বোচাগঞ্জ (দিনাজপুর), ২০ ভাদ্র (৪ সেপ্টেম্বর) :

নৌপরিবহন প্রতিমন্ত্রী খালিদ মাহমুদ চৌধুরী বলেছেন, বর্তমান সরকার কোনো অপরাধীকে ছাড় দেয়নি এবং অপরাধীদের চিহ্নিত করে আইনের আওতায় নিয়ে এসেছে। বিগত বছরগুলোতেও দেশ পরিচালনায় কোনো অপরাধীকে ছাড় দেওয়া হয়নি। মানুষকে নিরাপদ রাখাই বর্তমান সরকারের লক্ষ্য।

প্রতিমন্ত্রী আজ দিনাজপুরের বোচাগঞ্জ উপজেলায় মতিজাপুর উচ্চ বিদ্যালয়ের একাডেমিক ভবনের ঊর্ধ্বমুখী সম্প্রসারণ কাজের উদ্বোধন শেষে সুধী সমাবেশে প্রধান অতিথির বক্তব্যে এসব কথা বলেন।

খালিদ মাহমুদ চৌধুরী বলেন, সরকার অপরাধীদের ধামাচাপা দিচ্ছে না। আগে এ ধরনের অপরাধীদের পরিচয় জানতে দেওয়া হতো না। অপরাধীদের ধামাচাপা দেওয়া হতো। কিন্তু এখন আর তা হচ্ছে না। প্রতিমন্ত্রী বলেন, আইনশৃঙ্খলা রক্ষাকারী বাহিনী তৎপর রয়েছে। গোয়েন্দা সংস্থাগুলো কাজ করছে বলেই বিভিন্ন ধরনের অপরাধীদের জনসম্মুখে আনা সম্ভব হয়েছে। তিনি বলেন, সরকারের কার্যক্রমকে সঠিকভাবে মূল্যায়ন করতে হবে। করোনায় অনেক দেশই বিপর্যস্ত হয়েছে। বাংলাদেশের সরকার বিপর্যস্ত হয়নি, মোকাবিলা করেছে। এ সময় করোনা মোকাবিলায় সবাইকে সচেতনতা অবলম্বন করে স্বাস্থ্যবিধি মেনে চলার পরামর্শ দেন তিনি।

প্রতিমন্ত্রী মতিজাপুর উচ্চ বিদ্যালয় প্রাঙ্গণ থেকে একযোগে ইশানিয়া বকুলতলা নিরাপদ প্রসূতি কেন্দ্র, বাতাসন উচ্চ বিদ্যালয়ের একাডেমিক ভবন, সনকাই উচ্চ বিদ্যালয়ের একাডেমিক ভবন, ফুটকীবাড়ী উচ্চ বিদ্যালয়ের একাডেমিক ভবন, ভান্ডারখণ্ড উচ্চ বিদ্যালয়ের একাডেমিক ভবন, সেতাবগঞ্জ পাইলট বালিকা উচ্চ বিদ্যালয়ের একাডেমিক ভবন ও সেতাবগঞ্জ পাইলট সরকারি মডেল উচ্চ বিদ্যালয়ের একাডেমিক ভবনের ঊর্ধ্বমুখী সম্প্রসারণ কাজের উদ্বোধন করেন।

এ সময় উপজেলা নির্বাহী কর্মকর্তা ছন্দা রাণী পাল, উপজেলা আওয়ামী লীগের সভাপতি আবু সৈয়দ হোসেন, সাধারণ সম্পাদক আফছার আলী ও পৌর মেয়র এম আব্দুস সবুর উপস্থিত ছিলেন।

এর আগে প্রতিমন্ত্রী দিনাজপুরের প্রবীণ নাগরিক সদ্য প্রয়াত অমলেন্দু ভৌমিকের পরিবারের সাথে সাক্ষাৎ করেন। পরে বোচাগঞ্জ উপজেলা পরিষদ পুকুরে পোনামাছ অবমুক্ত করেন।

#

জাহাঙ্গীর/রাহাত/রফিকুল/সেলিম/২০২০/২০৪০ ঘণ্টা

তথ্যবিবরণী নম্বর : ৩৩৬৬

 **জাতিসংঘের খাদ্য ও কৃষি সংস্থার ৩৬তম এশিয়া-প্যাসিফিক**

# আঞ্চলিক সম্মেলন আয়োজন করবে বাংলাদেশ

#

ঢাকা, ২০ ভাদ্র (৪ সেপ্টেম্বর) :

 ২০২২ সালে জাতিসংঘের খাদ্য ও কৃষি সংস্থা (এফএও) এর ৩৬তম এশিয়া-প্যাসিফিক আঞ্চলিক সম্মেলন আয়োজন করবে বাংলাদেশ। ১৯৭৩ সালে খাদ্য ও কৃষি সংস্থাতে যোগদানের পর প্রথমবারের মতো বাংলাদেশ এই সম্মান অর্জন করেছে। জাতির পিতা বঙ্গবন্ধু শেখ মুজিবুর রহমানের জন্মশতবর্ষে এবং স্বাধীনতার পঞ্চাশতম বছরের প্রাক্কালে এই অর্জন দেশের জন্য বিরাট গর্বের ও সম্মানের।

 কৃষিমন্ত্রী ড. মোঃ আব্দুর রাজ্জাক আজ রাজধানীর হোটেল ইন্টারকন্টিনেন্টালে জাতিসংঘের খাদ্য ও কৃষি সংস্থার ৩৫তম এশিয়া ও প্যাসিফিক আঞ্চলিক সম্মেলন শেষে সাংবাদিকদের সাথে মতবিনিময়কালে এ তথ্য জানান। কৃষিসচিব মোঃ নাসিরুজ্জামান, খাদ্যসচিব ড. মোছাম্মৎ নাজমানারা খানুম এবং এফএও'র বাংলাদেশ প্রতিনিধি রবার্ট ডি. সিম্পসন এ সময় উপস্থিত ছিলেন।

 ব্রিফিংকালে মন্ত্রী জানান, ৩৬তম সম্মেলন বাংলাদেশে আয়োজনের বিষয়ে বাংলাদেশ সরকারের প্রস্তাবে চীন, ভারত, ভুটান, ইরান, তিমুর, থাইল্যান্ড, ফিলিপাইন ও কম্বোডিয়া সরাসরি সমর্থন এবং অন্যান্য সদস্যদেশসমূহ সম্মতি প্রদান করে। তিনি বলেন, ঢাকায় ৩৬তম অধিবেশন এই অঞ্চলের দেশগুলোর অর্জন, সাফল্য, প্রযুক্তি ও উদ্ভাবন বিষয়ে মতবিনিময় এবং পারস্পরিক সহযোগিতার নতুন দ্বার উন্মোচন করবে।

 মন্ত্রী আরো বলেন, বিগত ৪০ বছরে কৃষিক্ষেত্রে ও খাদ্য নিরাপত্তায় বাংলাদেশ অভাবনীয় সাফল্য অর্জন করেছে। বিশেষত প্রাকৃতিক দুর্যোগ, জনসংখ্যা বৃদ্ধি, আবাদযোগ্য জমি হ্রাস, জলবায়ু পরিবর্তন এবং দক্ষিণাঞ্চলে লবণাক্ততার পরিমাণ বাড়ার চ্যালেঞ্জের মধ্যেও বাংলাদেশ দানাদার খাদ্যে আজ স্বয়ংসম্পূর্ণ। বাংলাদেশের এ অর্জন সদস্যদেশগুলোর জন্য রোল মডেল।

 মন্ত্রী বলেন, করোনা মহামারি, ঘূর্ণিঝড় আম্পান, চলমান দীর্ঘস্থায়ী বন্যা-সহ সকল প্রতিকূল পরিস্থিতি মোকাবিলা করে বাংলাদেশের কৃষির উৎপাদন বৃদ্ধির ধারা অব্যাহত রাখতে নিরলসভাবে কাজ করে যাচ্ছে কৃষি মন্ত্রণালয় । কৃষি মন্ত্রণালয়-সহ এর অধীন সকল দপ্তরসমূহ করোনা ঝুঁকির মধ্যেও অত্যন্ত সজাগ, সক্রিয় রয়েছে। ফলে করোনাকালেও খাদ্য উৎপাদনের ধারা অব্যাহত রয়েছে ।

 35 তম সম্মেলনে কৃষিমন্ত্রী ড. মোঃ আব্দুর রাজ্জাকের নেতৃত্বে বাংলাদেশের পক্ষ থেকে অংশগ্রহণকারী উচ্চপর্যায়ের প্রতিনিধিদলে ছিলেন খাদ্যমন্ত্রী সাধন চন্দ্র মজুমদার, কৃষিসচিব মোঃ নাসিরুজ্জামান, খাদ্যসচিব ড. মোছাম্মৎ নাজমানারা খানুম, ইতালিতে নিযুক্ত বাংলাদেশের রাষ্ট্রদূত আবদুস সোবহান শিকদার, কৃষি মন্ত্রণালয়ের অতিরিক্ত সচিব ড. মো. আব্দুর রৌফ, পররাষ্ট্র মন্ত্রণালয়ের মহাপরিচালক মোঃ নজরুল ইসলাম, মৎস্য ও প্রাণিসম্পদ মন্ত্রণালয়ের যুগ্ম সচিব মোঃ তৌফিকুল আরিফ, অর্থনৈতিক সম্পর্ক বিভাগের যুগ্ম সচিব রাব্বি মিয়া এবং পরিবেশ, বন ও জলবায়ু পরিবর্তন মন্ত্রণালয়ের যুগ্ম সচিব মোঃ আশফাকুল ইসলাম বাবুল।

 ভুটানের আয়োজনে ৩৫তম এশিয়া-প্যাসিফিক আঞ্চলিক সম্মেলনে এ অঞ্চলের ৪৬টি সদস্যদেশের চারশ’ জনের বেশি উচ্চ পর্যায়ের প্রতিনিধিবৃন্দ অংশগ্রহণ করেছে।

#

কামরুল/রাহাত/রফিকুল/আব্বাস/২০২০/১৯৩৬ ঘণ্টা

তথ্যবিবরণী নম্বর : ৩৩৬৫

**সমৃদ্ধ বাংলাদেশ বিনির্মাণে কাজ করছে সরকার**

 **-- তথ্য প্রতিমন্ত্রী**

সরিষাবাড়ি (জামালপুর), ২০ ভাদ্র (৪ সেপ্টেম্বর) :

তথ্য প্রতিমন্ত্রী ডা. মোঃ মুরাদ হাসান বলেছেন, জনগণের জীবনমানের উন্নয়ন, আর্থিক সক্ষমতা বৃদ্ধি এবং কর্মসংস্থান সৃষ্টির মাধ্যমে একটি আত্মনির্ভরশীল সমৃদ্ধ বাংলাদেশ বিনির্মাণে সরকার নিরলসভাবে কাজ করে যাচ্ছে এবং এর মধ্য দিয়েই জাতির পিতা বঙ্গবন্ধু শেখ মুজিবুর রহমানের আজন্ম লালিত স্বপ্ন সোনার বাংলা প্রতিষ্ঠিত হবে।

প্রতিমন্ত্রী আজ জামালপুরের সরিষাবাড়িতে নিজ বাসভবনে সর্বস্তরের জনগণের সাথে মতবিনিময়কালে এসব কথা বলেন।

এ সময় প্রতিমন্ত্রী দেশের অগ্রগতি ও স্থিতিশীলতা বিনষ্টকারীদের ষড়যন্ত্র সম্পর্কে সজাগ ও সচেতন থেকে তা নস্যাৎ করে দিতে সবার প্রতি আহ্বান জানান।

মতবিনিময় সভায় স্থানীয় আওয়ামী লীগের নেতৃবৃন্দ উপস্থিত ছিলেন।

#

মাহবুবুর/রাহাত/রফিকুল/সেলিম/২০২০/১৮৩০ ঘণ্টা

তথ্যবিবরণী নম্বর : ৩৩৬৪

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ২০ ভাদ্র (৪ সেপ্টেম্বর) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১০ হাজার ৭০ জনের নমুনা পরীক্ষা করে ১ হাজার ৯২৯ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৩ লাখ ২১ হাজার ৬১৫ জন।

 গত ২৪ ঘণ্টায় ২৯ জন-সহ এ পর্যন্ত ৪ হাজার ৪১২ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২ লাখ ১৬ হাজার ১৯১ জন।

#

দলিল উদ্দিন/রাহাত/রফিকুল/ সেলিম/২০২০/১৮১০ ঘণ্টা

তথ্যবিবরণী নম্বর : ৩৩৬৩

**ইউএনও’র উপর হামলার দৃষ্টান্তমূলক বিচার হবে**

 **- নৌপরিবহন প্রতিমন্ত্রী**

ঢাকা, ২০ ভাদ্র (৪ সেপ্টেম্বর) :

 নৌপরিবহন প্রতিমন্ত্রী খালিদ মাহমুদ চৌধুরী বলেছেন, দিনাজপুরের ঘোড়াঘাট উপজেলা নির্বাহী কর্মকর্তা ওয়াহিদা খানম ও তাঁর বাবা ওমর আলী শেখের ওপর হামলার ঘটনায় দায়ীদের আইনের আওতায় এনে দৃষ্টান্তমূলক বিচার করা হবে। ইতোমধ্যে আইনশৃঙ্খলা রক্ষাকারী বাহিনী দু’জনকে আটক করেছে।

 প্রতিমন্ত্রী আজ দিনাজপুরের বোচাগঞ্জ উপজেলা পরিষদের পুকুরে পোনা অবমুক্তকরণ অনুষ্ঠানে এসব কথা বলেন।

 প্রতিমন্ত্রী বলেন, আওয়ামী লীগের নির্বচনী ইশতেহার বাস্তবায়নে সরকারের কর্মকর্তা-কর্মচারীগণ জীবনের ঝুঁকি নিয়ে কাজ করে যাচ্ছেন। কর্মকর্তাগণ যখন আক্রান্ত হয় তখন আমাদের ভাবিয়ে তোলে। তাদের উপর হামলাকারীদের দৃষ্টান্তমূলক বিচার করা হবে। সরকার এ ব্যাপারে দৃঢ়প্রতিজ্ঞ।

 খালিদ মাহমুদ চৌধুরী বলেন, যারা উন্নয়নকে ব্যর্থ করার জন্য রাজনৈতিক পথ পরিহার করে-উন্নয়ন বাস্তবায়নকারী কর্মকর্তাদের উপর আক্রমণ করছে- তারা বিকল্প পথ বেছে নিয়েছে। আওয়ামী লীগ নেতা- কর্মীদের উদ্দেশে তিনি বলেন, উন্নয়ন বাস্তবায়নে যারা কাজ করছে তাদের নিরাপত্তা দিতে হবে। তিনি বলেন, আহত ইউএনও’র চিকিৎসার বিষয়ে সরকারের পক্ষ থেকে সব ধরণের পদক্ষেপ নেয়া হয়েছে। ইতোমধ্যে প্রধানমন্ত্রী বলেছেন, প্রয়োজনে তাকে বিদেশে নিয়ে চিকিৎসা করানো হবে।

 প্রতিমন্ত্রী বলেন, করোনাকালেও সরকার দেশের অর্থনীতিকে গতিশীল রেখেছে। এ সময়ে সরকারের রিজার্ভ ৩৯ বিলিয়ন ডলার ছাড়িয়েছে। মানুষের মাথাপিছু আয় বেড়েছে। পৃথিবীর অন্যতম অগ্রসরমান অর্থনীতির দেশে পরিণত হয়েছে বাংলাদেশ।

 বোচাগঞ্জ উপজেলা নির্বাহী কর্মকর্তা ছন্দা রাণী পালের সভাপতিত্বে অনুষ্ঠানে বক্তব্য রাখেন দিনাজপুর জেলা মৎস্য কর্মকর্তা এস.এম রেজাউল করিম, উপজেলা মৎস্য কর্মকর্তা মোঃ নাহিদ হোসেন প্রমুখ।

#

জাহাঙ্গীর/জুলফিকার/খোরশেদ/২০২০২/১৬১৪ ঘণ্টা